ToekomsVenster: Roep na God in tye van noodhttps://rak2.spens.co.za/radio/2016/462.mp3 Argieffoto. Party was verdwaal in die woestyn, in ŉ barre wêreld, en kon die pad na ŉ bewoonde stad nie kry nie. Hulle was honger en dors, hulle was uitgeput, maar in hulle nood het hulle na die Here geroep om hulp en Hy het hulle gered uit hulle ellende. Hy het hulle op die regte pad gebring en by ŉ bewoonde stad laat uitkom. Hulle moet die Here loof vir sy troue liefde, vir sy wonderdade wat Hy aan mense doen. Hy het die dors geles van dié wat versmag het, Hy het die goeie in oorvloed gegee aan dié wat honger gely het. – Psalm 107:4-9 Dit is ŉ briljante psalm met soveel vertroosting en bemoediging. Dit vertel verskeie verhale van mense wat in die knyp was. Met hul sekuriteit deeglik ondergrawe, het hulle die aangewese ding gedoen, na God geroep. Sonder uitsondering word vermeld dat God gehoor, uitkoms gegee en die gebede van sy kinders gehoor het. Dié verhale en getuienisse gee aan lesers van die boek Psalms vrymoedigheid om God te nader in tye van nood. Uiteraard ken ons die Here nie net wanneer dit swaar gaan nie, maar ons het die vrymoedigheid om ons tot Hom te wend in tye van ongemak en onsekerheid. Loof sy Naam. Hy is altyd daar, altyd bereid om te help in nood. Roep My aan in die dag van benoudheid: Ek sal jou uithelp en jy sal My eer. – Psalm 50:15